Cukiság a köbön: a Toyota Aygo X-ből Juicy Couture divatkellék lett
Kevés dolog idézi fel olyan harsányan a 2000-es évek popkultúráját és divatját, mint a rózsaszín bársony, a strasszokkal kirakott logók és az autók visszapillantójáról himbálózó plüss dobókockák. A Toyota most mindezt egyetlen Aygo X-be sűrítette bele. Nagy sorozat nem készül a különlegességből, az egyetlen példány a 2000-es évek kultúráját felidéző brit vetélkedő fődíjaként talál majd gazdára. 

Különleges kiadást szinte bármilyen autóból lehet készíteni, ha akad hozzá megfelelő apropó. A Toyotának ezúttal a nosztalgia adta az ötletet: az Egyesült Királyságban a márka olyan kvízjátékkal népszerűsíti az Aygo X-et, amelyben a részvevők a millennium első éveinek emlékezetes eseményeivel és popkulturális jelenségeivel kapcsolatos tudásukat mérhetik össze. Az online verseny november 1-ig tart, jelentkezni itt lehet: https://www.toyota.co.uk/aygo-x-juicy-couture. A fődíj pedig nem más, mint az az egészen egyedi Aygo X, amelyet a Toyota a Juicy Couture divatmárkával közösen öltöztetett a korszakhoz illő szerelésbe.
A Los Angelesben alapított Juicy Couture márka az 1990-es évek közepén indult, és a hétköznapi viseletet csillogással vegyítő stílusával vált ismertté. A márka neve a 2000-es évekre összeforrt a bársony melegítőruhákkal, a túlméretezett feliratokkal és a feltűnő színekkel. A kényelmes szabadidőruhából így lett státuszszimbólum, amelyet a sztárvilág egy része is lelkesen népszerűsített. A JC a 2000-es években akkor vált igazán ismertté, amikor Paris Hilton, Britney Spears és Jennifer Lopez is előszeretettel mutatkozott a márka strasszokkal díszített melegítőruháiban. A korszakban a rózsaszín plüss és a túlméretezett embléma legalább akkora státuszszimbólumnak számított, mint egy drága kézitáska – a hollywoodi ízlés pedig időnként meglehetősen sajátosan értelmezte a luxus fogalmát.
A Toyota Aygo X Juicy Edition nem fogja vissza magát, nem áll meg egyetlen rózsaszín kiegészítőnél. A karosszériát az elejétől a hátuljáig rózsaszín zebramintás fólia borítja, a csomagtérajtóra pedig csillogó, strasszokat idéző Juicy Couture embléma került. A rózsaszínre fóliázott könnyűfém keréktárcsák szintén gondoskodnak róla, hogy az autó ne olvadjon bele a forgalomba. Ha valaki azt hinné, hogy a szemkápráztató külső után az utastérben visszafogottabb hangulat várja, annak csalódnia kell: az ülések puha tapintású rózsaszín bőrkárpitot kaptak, ezüstszínű Juicy Couture felirattal és varrással. A zebraminta a szellőzőnyílások környékén és a sebességváltó mellett is visszaköszön. A diszkréció nem szerepelt a tervezési szempontok között.
A Toyota a nosztalgiacsomagot további ajándékokkal is kiegészíti. Az Egyesült Királyság bevásárlóközpontjaiban rendezett eseményeken limitált mennyiségben rózsaszín, bolyhos dobókockákat osztanak. Ezek a jellegzetes, plüss dobókockák a 2000-es években rengeteg autó utasterében himbálóztak a belső visszapillantó tükrökön – ezért a vezető olykor csak sejtette, mi történik előtte az úton. A divatnak és az emberi csacsiságnak már akkor is ára volt, csak nem feltétlenül a pénztárnál kellett megfizetni.
Az Aygo X Juicy Edition egyetlen példányban készült, így a brit vetélkedő győztese igazán exkluzív autóval gazdagodhat. Feltéve persze, ha rózsaszín zebramintás autóval szeretné hirdetni a külvilágnak, hogy a feltűnési viszketegség gyógyíthatatlan kór.

